Miko-Ove Niinemäe saavutas Võru talverallil klassivõidu
Eesti meistrivõistluste avaetapil, Võru talverallil saavutas Miko-Ove Niinemäe klassivõidu A6-klassis, mis tõi noorele võidusõitjale meistrivõistluste arvestuses, kus on liidetud A6 ja N3 klassid, teise koha punktid.
Kuid Miko ja tema kaardilugeja Martin Valteri edu avaetapil ei piirdunud ainult nende tulemustega - lisaks võideti omas klassis ka ralli viimane kiiruskatse ehk nn Power Stage, mille kolm paremat teenivad lisapunkte (3-2-1) meistrivõistluste punktitabelisse.
"Ma arvan, et tulemusega võib igati rahule jääda," kommenteeris Miko-Ove Niinemäe. "Algus oli raske - "võitlesime" nii autoga kui legendiga, aga lõpuks hakkas kõik sujuma. Koostöö laabus ja eriti super oli Power Stage'i võit. Näitasime, et oleme pildil ja valmis võitlema meistritiitli pärast. Uue kaardilugeja Martiniga hakkab koostöö kah juba sujuma, kuigi esimesel õhtul pimedas sõidetud katsetel nägime veidi vaeva. Teine päev kulges juba igati hästi. Autoga polnud samuti mingeid probleem ja meie Ford Fiesta pidas seekord korralikult vastu"
Võistluskalendrisse saabub nüüd pikem paus ja järgmised võistlused seisavad Mikol ees alles maikuus Lätis.
"See pikem paus on igati teretulnud, sest nüüd saab õppimisele ja kooli lõpetamisele keskenduda," kommenteeris Miko-Ove Niinemäe.